ועדת הכלכלה, כנסת 15, פרוטוקול מספר 528, 2002-11-06 09:00

אברהם פורז: על סדר יומנו הצעת חוק לתיקון פקודת האגודות השיתופיות (ייצור ואספקת תוצרת חקלאית), התשס"ב-2002 של חבר הכנסת וילן.

אברהם פורז: אדוני יסביר לנו את הצעתו.

אברהם פורז: אגב, זה נתקבל בתמיכת הממשלה?

אבשלום וילן: כן, הממשלה תומכת.

אבשלום וילן: בהנחה שהתהליך הגדול של איחוד מועצות הייצור מתקדם, שתהליכי ההפרטה, התהליכים הגלובליים ממשיכים גם בתחום החקלאות, מתעוררת בעיה של חופש ההתאגדות.

אבשלום וילן: אדוני היושב-ראש בהנחה שתצליח להעביר את כל יוזמות החקיקה על-פי ה"אני מאמין" שלך, הצעת החוק מטרתה להבטיח אפשרות, לאור כל השינויים שקורים היום באגודות שיתופיות בקיבוצים ובמושבים, שאותם חקלאים שירצו להתארגן כחקלאים לייצור משותף ולשיווק משותף יוכלו לעשות כן.

אברהם פורז: למה הם לא יכולים היום?

אבשלום וילן: היום הם יכולים אבל נראה, לאור התהליכים שמתרחשים באגודות השיתופיות, שתוך שנה-שנתיים יתכן מאוד שמבחינה חוקית הם לא יוכלו.

אבשלום וילן: החוק בא להבטיח, לאור כל השינויים שקורים היום באגודות שיתופיות, שאם כמה מושבניקים או כמה קיבוצים ירצו להתאגד לרשת שיווק משותפת הם יוכלו לעשות את זה.

אבשלום וילן: זה הרעיון העומד מאחורי הצעת החוק.

אתי בנדלר: על איזה שינויים צפויים אתה מדבר?

אתי בנדלר: על חוק ההגבלים העסקיים?

אבשלום וילן: על איחוד האגודות השיתופיות.

אתי בנדלר: אתה אומר שלאור שינויי החקיקה הצפויים יש סיכויים שבעתיד הם לא יוכלו להתאגד.

אבשלום וילן: מתרחש תהליך של הורדת מועצות היצור.

אבשלום וילן: מחר לדוגמה יאסרו על מועצות הייצור לשווק שיווק מאורגן ואז חקלאים בודדים עלולים לעמוד בפני מצב שהם לא יוכלו לשווק יחדיו.

אברהם פורז: האם יש פה נציגים ממשרד המשפטים?

אברהם פורז: קראתי את דברי ההסבר להצעת החוק: "באופן שיאפשר לחקלאים בודדים להתארגן מרצונם ולהקים מסגרות ארגוניות משלהם לטיפול בתוצרת החקלאית בשלב רכישת התשומות ועד השיווק והמכירה".

אברהם פורז: השאלה היא האם לאור המצב המשפטי היום חקלאים לא יכולים להתאגד כדי לעשות את זה.

גלי גרוס: כעיקרון, אפשר להתאגד לכל מטרה כאגודת שיתופית אבל בסעיף 30 לפקודת האגודות השיתופיות, כשהוא מדבר ספציפית על אגודה רשומה ודברים שהיא יכולה לעשות נכתב ש"היא מתקשרת בחוזים עם חבריה לעשות פעולות מסוימות".

גלי גרוס: במסגרת הסעיף הזה לא מדברים על רכישת תשומות משותפת או דברים מהסוג הזה.

אברהם פורז: אז כל הפעילות של הקיבוצים היא בלתי חוקית?

אברהם פורז: הם הרי עושים את זה כל הזמן: "רכישה עבור חבריה של תשומות או שירותים המיועדים לייצור או מכירה או אספקה של תוצרת חקלאית או תוצרת משק בהמות".

אבשלום וילן: עו"ד דוד וינשטיין הוא מקיבוץ אלונים.

אבשלום וילן: הוא עבד איתי על ניסוח הצעת החוק ויסביר את הרציונל שלה.

אברהם פורז: מה היום אסור לעשות ואתם רוצים שיהיה מותר?

דוד וינשטיין: סעיף 30 לפקודת האגודות השיתופיות מדבר על הרשות של חקלאים להתאגד במסגרת אגודה שיתופית וכובל אותם לכללים מסוימים פנימיים רק לעניין מכירה.

דוד וינשטיין: השינוי המוצע מדבר על רכש במסגרת כוללת.

אברהם פורז: האם נכון להיום אי אפשר להקים אגודה שיתופית לרכישה?

דוד וינשטיין: לכאורה יש מניעה.

אברהם פורז: איך זה עבד בארגוני הקניות?

דוד וינשטיין: עיקר רכישת התשומות התבצעה במסגרת מאוגדת דרך המועצות, או מועצות הייצור או ארגוני הקניות.

אברהם פורז: האם אגודה שיתופית לא היתה רשאית לקנות גם קודם לתיקון החוק?

דוד וינשטיין: באגודה השיתופית המרכזית של ארגוני הקניות עשו את זה תחת מטרייה כוללת של כל סוגי הפעילות למיניה ולא התאגדו כהתאגדות מקומית של חקלאים באותו אזור.

דוד וינשטיין: באזור שבו אני גר, בנגב המערבי, יש לנו למשל ריכוז של גידולי עלים.

דוד וינשטיין: מחר כשמועצת הירקות לא תעסוק יותר בדבר הזה אלא תהיה מועצת הצומח, כמו שמוצע, אנחנו רוצים שתהיה לנו אפשרות להתאגד.

דוד וינשטיין: היום אנחנו לא יכולים, ולכן גם בתקנות האגודות השיתופיות כשהרשם מסווג את סוגי האגודות, סוג מספר 24 זה אגודה לשיווק ואספקה של חקלאים.

אברהם פורז: מאחר שאתה ניסחת את הצעת החוק, תסביר לי מה זה "תוצרת משק בהמות".

אברהם פורז: אדם מן הישוב שקורא את המלים "תוצרת משק בהמות" לא יבין על מה מדובר.

אברהם פורז: האם אי אפשר לכתוב את זה במונח פחות ארכאי?

דוד וינשטיין: אני מפנה אותך לרישה.

דוד וינשטיין: אנחנו מתחברים לניסוח קיים, לטרמינולוגיה ההיסטורית.

דוד וינשטיין: מדובר במספוא, בתשומות לייצור משק הבהמות למיניהן.

דוד וינשטיין: זה הנוסח של הסעיף הקיים ואנחנו רק התחברנו אליו.

דוד וינשטיין: אנחנו משמרים זיקה להיסטוריה בעניין הזה.

דוד וינשטיין: אנחנו רוצים שיהיה לנו כלי לגיטימי חלופי.

אברהם פורז: אתם טוענים שלפי המצב המשפטי הנוכחי זה בלתי אפשרי?

דוד וינשטיין: במפורש.

דוד וינשטיין: כך גם הרשם מפרש את זה.

אברהם פורז: האם המדינה תומכת בזה?

גלי גרוס: המדינה, בגדול, תומכת בזה.

גלי גרוס: ועדת שרים לחקיקה תמכה בזה.

גלי גרוס: אבל יש הערה של רשות ההגבלים העסקיים.

אברהם פורז: כמובן הכל בכפוף להגבל עסקי.

ניבה לבנת: כמובן.

ניבה לבנת: הבעיה היא שבחוק ההגבלים העסקיים סעיף 3(1) קובע שמערך הפיקוח של ההגבלים העסקיים בנוגע ל--- לא יחול על קבילה על פי דין.

ניבה לבנת: ברגע שמשנים כאן את החוק למעשה, במודע או שלא במודע, מוציאים פעילות שלמה שהיתה נתונה לפיקוח מערך ההגבלים העסקיים.

אברהם פורז: אני יודע שכבר מספר פעמים בחוקי ההסדרים המדינה ניסתה להכפיף את העניין הזה לממונה על הגבלים עסקיים אך עד כה זה לא צלח.

ניבה לבנת: משרד האוצר ומשרד החקלאות ממשיכים בוויכוחים נושנים על מנת לנסות לצמצם את הפטור שקיים על תוצרת חקלאית, שזה עניין אחר.

ניבה לבנת: סעיף 3(4) אומר שמגדלים של תוצרת חקלאית יכולים לגדל ביחד ולשווק ביחד.

ניבה לבנת: אבל גם הסעיף הזה לא מדבר על רכישה של תשומות אלא על גידול ושיווק.

ניבה לבנת: אם תעשו כאן תיקון בפקודת האגודות השיתופיות, זה יכנס למה שנקרא "קבילה על-פי דין" והממונה על הגבלים עסקיים לא יוכל להתייחס לזה.

אברהם פורז: מה היית מציעה לנו כדי שהממונה בכל זאת יוכל להתערב?

דוד וינשטיין: אולי גברת ניבה לבנת תוכל להסביר לנו מה זה "התאגדות לגידול משותף של צמח"?

אברהם פורז: לדעתי לממונה על הגבלים עסקיים צריכה להיות סמכות לגבי כל הגבל עסקי במשק, מגדול עד קטן, מירוק עד אדום, מקיבוצים ועד מושבים, מקפיטליזם ועד סוציאליזם.

דוד וינשטיין: זה לא הגבל.

אתי בנדלר: ככל שיהיה הגבל.

אתי בנדלר: מצד אחד רוצים לאפשר את ההתאגדות לצורך המטרה הזאת.

אתי בנדלר: מצד שני, אם יהיה כאן הגבל רוצים לאפשר לממונה על הגבלים עסקיים להיכנס לעניין.

דוד וינשטיין: כל עוד סעיף 3(4) עומד בעינו ---

אתי בנדלר: אבל הסברנו שסעיף 3(4) מדבר רק על גידול ושיווק.

דוד וינשטיין: נכתב "הסדר שכל קבילותיו נוגעות לגידול ושיווק של תוצרת חקלאית".

דוד וינשטיין: אנא למדו אותי איך אפשר שלא לכלול בזה את רכש התשומות לצורך גידול התוצרת החקלאית?

ניבה לבנת: אסביר לך בקלות.

ניבה לבנת: בית המשפט העליון כבר פסק שאת הפטור מסעיף 3, ובכלל זה גם מסעיף 3(4), צריך לפרש לצמצום.

ניבה לבנת: כשחוקקו את סעיף 3(4) ודיברו על "גידול" הכוונה היתה לבעיות כלשהן שיש לחקלאים במובן זה שהם כפופים לתנאיי מזג האוויר, שהם לא יכולים לשלוט על הכמויות.

ניבה לבנת: אמרו שזה בסדר שיישבו חקלאים ביחד ויחליטו כמה כל אחד יגדל, כדי שלא תהיה שנה של חוסר ושנה של עודף.

ניבה לבנת: לגבי השיווק הסכימו שהם יוכלו לשווק ביחד מאחר שאורך חיי המדף של התוצרת החקלאית קצר.

ניבה לבנת: עם זאת, הפרשנות היא מצומצמת.

ניבה לבנת: לגבי רכש תשומות, אם ילכו לקנות ביחד טפטפות או חומרי הדברה או זרעים, זה לא חלק אינהרנטי, זה לא נגיעה ישירה וממשית כמו שקבע בית המשפט העליון ולכן לא מדובר ב"גידול".

דוד וינשטיין: בכל הכבוד, אני חושב שהפרשנות שלכם היא עוד יותר מצמצמת ממצמצמת כי לא ניתן לגדל באופן הזה.

אברהם פורז: למה לאפשר לארגון כזה, שיש לו נניח כוח עצום ברכישת טפטפות, להיות כוח חזק מול יצרנים ולעשות למעשה הסדר כובל?

דוד וינשטיין: קודם כל, ארגון כזה לא יהיה בעל כוח רב ברכישת טפטפות.

אברהם פורז: לפי זה חוק ההגבלים העסקיים הוא מיותר.

אבשלום וילן: לא נכון.

אבשלום וילן: יש לך כמה חברות שמוכרות והכל נעשה במשא ומתן עסקי.

אברהם פורז: הממונה על הגבלים עסקיים לא חייב להתערב בכל דבר.

אבשלום וילן: בחקלאות, בכל העולם ולא רק בישראל, יש ויכוח עקרוני עם הממונה על הגבלים עסקיים גם על שיווק תוצרת חקלאית וגם על קניית התשומות.

אבשלום וילן: הוויכוח הזה לא התחיל היום וגם לא שלשום.

אבשלום וילן: בכל העולם איך שלא תסתכל על החקלאות: למה יש לך מכסות ייצור?

אבשלום וילן: למה בארצות-הברית יש מחיר מובטח?

אבשלום וילן: אתה שואל את עצמך למה בוש, הסופר רפובליקני הזה, השקיע 90 מיליארד דולר ב-10 שנים בחקלאות, ושם הלובי הרבה יותר חזק.

אבשלום וילן: יש פה ויכוח עקרוני.

אבשלום וילן: עם הממונה על הגבלים עסקיים הקודם, ד"ר תדמור, היו לנו המון ויכוחים.

אבשלום וילן: אמרנו לו שהוא יכול עד גבול מסוים אך בסופו של דבר החקלאות עובדת אחרת.

אבשלום וילן: לא מקרה הוא שבכל העולם יש קואופרטיבים ענקיים בחקלאות.

אברהם פורז: האם אתה מסכים שבחוק הזה אין כדי לפגוע בחוק ההגבלים העסקיים?

אבשלום וילן: הנוסח שהצעתי לא פוגע.

אבשלום וילן: מה שהם מנסים לעשות הוא שגם זה לא יהיה אפשרי.

אבשלום וילן: הצעת החוק באה להבטיח לקבוצת חקלאים, קבוצת מושבים, קבוצת קיבוצים, גם לאחר שיהיו הפרטות אפשרות להתאגד.

אבשלום וילן: מה שהם רוצים הוא לא לאפשר את זה בכלל.

יהודה זימנבודה: למשל הם מייבאים חומרי הדברה בחצי מחיר מאשר מה שהחברות היום משלמות.

יהודה זימנבודה: הם ממש "קורעים לנו את הצורה".

אברהם פורז: הממונה על הגבלים עסקיים לא מתערב בכל דבר אבל יש לו סמכות.

אברהם פורז: אותם מקרים שהכל בסדר - הוא לא מתערב, הוא נותן לחיים לזרום.

אבשלום וילן: יש איתו ויכוח אידיאולוגי בנושא הזה.

אברהם פורז: באותם מקרים שהדברים משתבשים - הוא מתערב.

אברהם פורז: לדעתי לממונה על הגבלים עסקיים צריכה להיות סמכות גם בעניינים חקלאיים, כמו הדוגמה שהביאה פה גברת ניבה לבנת לגבי רכישת תשומות ייצור, ציוד השקיה או דברים כאלה.

אברהם פורז: למה שתהיה איזה מונופוליזציה?

דוד וינשטיין: זה לא מונופול.

אברהם פורז: אני אומר את דעתי, שאם זה בכפוף לחוק ההגבלים העסקיים וחוק ההגבלים חל ויש לממונה סמכות - אז אני מוכן להרחיב את הסמכות.

אברהם פורז: אם חוק ההגבלים לא חל - אני לא רוצה להרחיב את הדבר הזה.

אברהם פורז: בעיני כל עוד הדבר הזה לא כפוף לביקורת הוא לא טוב.

יהודה זימנבודה: אם מועצת הכותנה למשל מייבאת חומר הדברה, שמייבאים אותו גם חברות אחרות, במחיר הנמוך ב-50% - הם פשוט עושקים אותנו.

יהודה זימנבודה: למה לא? מה זה מפריע פה?

ניבה לבנת: אני רוצה להדגיש שהיום למועצות ייצור שפועלות על-פי חוק ממילא מותר לעשות את זה.

ניבה לבנת: כל עוד יש חוק מועצת כך וכך ומותר להם לרכוש תשומות, אז מותר להם.

אתי בנדלר: הצעתו של חבר הכנסת וילן באה מאחר שידוע שהולכים לבטל את מועצות הייצור החקלאיות.

אבשלום וילן: אנחנו נישאר בלי כלום.

אבשלום וילן: את מועצות הייצור הולכים לבטל.

אבשלום וילן: אני נאבק בעניין זה בוועדת הכספים.

אבשלום וילן: הם צודקים שצריך לאחד את המועצות, שהמועצות לוקחות יותר מדי.

אברהם פורז: חבר הכנסת וילן, אני רוצה לאפשר לך להגיע לקריאה ראשונה.

אברהם פורז: מצד שני, אני לא רוצה שהעניין של חוק ההגבלים יירד מסדר יומנו.

אברהם פורז: השאלה היא איך נוכל להבטיח סעיף מסוים שיופיע לקראת קריאה ראשונה ויאפשר דיון מחודש גם בשאלה על זיקה לממונה על הגבלים עסקיים.

אברהם פורז: גברתי היועצת המשפטית, מה את מציעה לנו לכתוב כעת בסעיף, בהנחה שאנחנו בעד הרעיון אבל רוצים שיהיה כפוף לחוק ההגבלים העסקיים?

אברהם פורז: איך היית מנסחת?

ניבה לבנת: אפשר להגיד ש"סעיף זה לא ייחשב לכבילה על-פי דין על פי סעיף 3(1)".

ניבה לבנת: זה אומר שמותר לאגודות שיתופיות מה שאני מבינה שעד כה היה אסור להן, אבל בנסיבות מסוימות זה יצטרך לבוא לפיקוח הממונה על הגבלים עסקיים.

ניבה לבנת: זה לא אומר שכל שני וחמישי זה ייבדק.

אברהם פורז: האם סעיף כזה יפתור את הבעיה?

אבשלום וילן: לא, זה מסרס את כל החוק ומעקר אותו מתוכנו.

אבשלום וילן: רשם האגודות השיתופיות, עו"ד אורי זליגמן, הנהנה ממעמד של שופט מחוזי, לא יכל להגיע היום לישיבה.

אבשלום וילן: אתמול בערב נפגשתי איתו והוא אמר שהוא מוכן להיכנס לדיון המסודר לקראת קריאה שנייה ושלישית.

אבשלום וילן: נציגתו נמצאת פה.

אברהם פורז: אני לא רוצה שמישהו יטען שיש פה נושא חדש.

אברהם פורז: אני רוצה שהנושא של הגבלים עסקיים יוכל להיות נידון אחרי הקריאה הראשונה.

אבשלום וילן: אדוני היושב-ראש, עשיתי את זה בתיאום עם רשם האגודות השיתופיות.

אברהם פורז: אבל יש ממונה על הגבלים עסקיים, גם לו יש מה לומר.

אבשלום וילן: יש ויכוח בין שתי רשויות של המדינה.

אבשלום וילן: הרשם חושב שהחוק נכון וראוי, ואילו הממונה הוא לא נגד החוק אלא יש לו השגות, הוא רוצה בצורה מתוחכמת לעקר את החוק.

אברהם פורז: מה נעשה עכשיו?

אבשלום וילן: הכנסת בעוד שבועיים תתפזר.

אבשלום וילן: הממשלה תומכת בהצעת החוק אז אני מציע להעביר את זה בקריאה ראשונה.

אברהם פורז: אני לא רוצה שהעניין של הגבל עסקי אחר-כך יעצור את החוק.

אבשלום וילן: לפני קריאה שנייה ושלישית נשב ונדון איתם וננסה למצוא מוצא.

אברהם פורז: האם אפשר למצוא נוסח שיאמר "אין באמור לעיל כדי לפגוע בחוק ההגבלים העסקיים"?

אבשלום וילן: אני מבקש לפני קריאה ראשונה לא לשנות את הנוסח.

אתי בנדלר: להיפך, הנוסח הנוכחי של חוק ההגבלים העסקיים לא יאפשר לממונה להיכנס לבדוק את הנושא אם פקודת האגודות השיתופיות תתוקן באופן המוצע.

ניבה לבנת: שלחנו למשרד המשפטים הצעה נוספת, להוסיף שני תיקונים להצעת החוק במתכונתה הנוכחית: 1) שזה יחול על אגודות שיתופיות שחבריהן הם יחידים אבל לא על אגודות שיתופיות שחבריהן אגודות שיתופיות אחרות.

ניבה לבנת: אנחנו לא רוצים למנוע מהחקלאים לייעל את פעולותיהם.

אברהם פורז: כלומר אתם לא רוצים איגוד של איגודים.

אבשלום וילן: הרשם התנגד לכך בכל תוקף.

דוד וינשטיין: ומה יעשו קיבוצים?

דוד וינשטיין: יתפזרו לצורך זה?

ניבה לבנת: 2) התיקון השני מבקש לסייג בסוף, שזה לא יחול על רכש תשומות כאשר מדובר על רכש של יותר מ-50% מהתשומות.

ניבה לבנת: כלומר, כאשר זה יוצר כוח מונוקסוני ברכש התשומות יוכלו לקנות 20%, 30%, 40% אך לא יותר מ-50%.

אברהם פורז: אם נוסיף לקראת הקריאה הראשונה סעיף האומר: "אין באמור בחוק זה כדי לפגוע בחוק ההגבלים העסקיים", האם זה יפתור את הבעיה?

ניבה לבנת: מבחינתי כן.

אתי בנדלר: ממש לא.

אתי בנדלר: חוק ההגבלים העסקיים לא מאפשר היום לממונה להתערב כשמדובר בקבילות על-פי חוק, כשהקבילות מוסדרות בחוק אחר.

אתי בנדלר: לכן אם זה יוסדר בפקודת האגודות השיתופיות הממונה על הגבלים עסקיים לא יוכל להיכנס לזה.

ניבה לבנת: חוק ההגבלים העסקיים כיום מאפשר לממונה להתערב במה שנקרא "חוליה על-פי דין", כשחוק אחר מאפשר לעשות קבילות.

ניבה לבנת: אם בחוק האחר, שהוא פקודת האגודות השיתופיות, יהיה כתוב שזה לא ייחשב לפקודה על-פי דין אז ממילא זה לא ישנה את מצב רמת הפיקוח של הממונה.

אבשלום וילן: אנחנו הולכים לבחירות וביקשתי להעביר את זה בקריאה ראשונה.

אברהם פורז: אני חושש שמישהו יטען שזה נושא חדש.

אבשלום וילן: מי יטען שזה נושא חדש?

אבשלום וילן: אז אני אעביר את זה פעם נוספת במליאה.

אברהם פורז: אני רוצה ששאלת ההגבל העסקי תידון לקראת הקריאה השנייה והשלישית.

דוד וינשטיין: מדובר פה ביצירת מצב נחות אל מול מצב קיים.

אברהם פורז: האם אפשר לכתוב לצורך הקריאה הראשונה ש"שר העבודה והרווחה יקבע בדבר סמכות הממונה על הגבלים עסקיים בחוק זה"?

אבשלום וילן: בעוד שבוע הכנסת מתפזרת, אז עוד יצטרכו ללכת לשר ולחזור לוועדה?

לאה ורון: לא צריך ללכת לשר.

לאה ורון: יהיה כתוב סעיף בחוק שמסמיך את השר.

אברהם פורז: אני רוצה להוסיף את זה לצורך קריאה ראשונה.

אברהם פורז: אני לא רוצה להביא את זה להכרעה כרגע.

אברהם פורז: אני מבקש לכתוב בחוק ששאלת סמכותו של הממונה על הגבלים עסקיים בסעיף זה, שהיא שנויה במחלוקת, תיקבע בתקנות על-ידי שר העבודה והרווחה ושר התעשייה והמסחר.

דוד וינשטיין: היום הנושא הזה מעוגן על-פי דין.

דוד וינשטיין: איך אפשר לשחק עם זה?

אברהם פורז: אני רוצה להגיד לכם את עמדתי.

אברהם פורז: אני לא מוכן להרחיב סמכויות בתחום הזה אלא אם כן זה כפוף לממונה על הגבלים עסקיים.

אבשלום וילן: זה בכל מקרה כפוף לממונה על הגבלים עסקיים.

אבשלום וילן: הם מערערים על שתי נקודות.

אבשלום וילן: רשם האגודות השיתופיות מתנגד באופן עקרוני לתיקונים שהם מציעים.

אבשלום וילן: הוא לא יכל להיות פה היום.

אברהם פורז: עם כל הכבוד לו, אני בעד זה שלממונה על הגבלים עסקיים תהיה סמכות.

אבשלום וילן: אני מצהיר פה לפרוטוקול.

אברהם פורז: זה לא מספיק.

אתי בנדלר: אתה יכול להתחייב מכאן ועד להודעה חדשה אך התחייבויותיך אינן מחייבות חברי כנסת אחרים, וחבר כנסת אחר תמיד יוכל לטעון שזה נושא חדש.

אברהם פורז: אני רוצה לעזור לך להגיע לקריאה ראשונה.

אברהם פורז: אם אתה תהיה בכנסת הבאה, אני מאחל לך כל טוב והצלחה, אם אתה רוצה להיות אני מניח שגם תהיה.

אברהם פורז: נדבר על זה אחרי הקריאה הראשונה.

אתי בנדלר: בסופו של סעיף 30 נוסיף: "שר התעשייה והמסחר, בהתייעצות עם שר העבודה והרווחה, רשאי לקבוע כי הוראות סעיף 3(1) לחוק ההגבלים לא יחולו על רכישה כאמור על ידי אגודה".

גלי גרוס: אולי במקום לכתוב את זה, כי קצת מוזר לומר שהשרים יקבעו מה סמכות הממונה ---

אתי בנדלר: זה לא יעבור קריאה שניה ושלישית.

אתי בנדלר: מה שאומר היושב-ראש הוא שנוסיף רק איזה אינדיקציה והתייחסות לממונה על הגבלים עסקיים.

גלי גרוס: אולי נאמר "בכפוף לסמכותו של הממונה על הגבלים עסקיים".

אתי בנדלר: אבל אין לו סמכות.

אתי בנדלר: זה מה שאומרים כאן.

גלי גרוס: אם אין לו סמכות - אז לא תהיה בעיה.

אברהם פורז: רבותי, העסק הוא קצת עקום.

אברהם פורז: אלא מה, הכנסת מתפזרת ואין לנו זמן לדון בזה לעומק.

אברהם פורז: אנחנו רוצים לאפשר לחבר הכנסת וילן להעביר את זה בקריאה ראשונה על מנת שיהיה לו דין רציפות.

אברהם פורז: על מנת שאפשר יהיה לדון בטענה הזאת בעתיד אנחנו מוצאים איזה עוגן, איזה מסמר לתלות את זה.

גלי גרוס: אם נאמר "בכפוף לסמכותו של הממונה על הגבלים עסקיים" ---

אתי בנדלר: זה לא פותר את הבעיה.

אתי בנדלר: אקרא את הצעת החוק, לבקשת היושב-ראש.

אתי בנדלר: אגב, צריך לשנות גם את כותרת השוליים של הסעיף שדן ב"חוזים למכירת תוצרת לאגודה ובאמצעותה" כי אני מבינה שמדובר עכשיו גם על "חוזים לרכישה ולמכירה".

אתי בנדלר: הרישה של סעיף 30 בנוסחו הנוכחי אומר: "(א) אגודה רשומה שאחת ממטרותיה היא מכירת תוצרת חקלאית או תוצרת משק בהמות, או תוצרת של מלאכת יד של חבריה" - מוצע כאן להוסיף - "או רכישה עבור חבריה של תשומות או שירותים המיועדים לייצור או מכירה או אספקה של תוצרת חקלאית או תוצרת משק בהמות" - אני חוזרת לטקסט - "רשאית ...".

אתי בנדלר: "(ב) המילים 'או אותם הכמויות או המינים ...' - יימחקו".

אתי בנדלר: במקום זה יבוא: "או חלק ממנה או שהם ירכשו באמצעות האגודה תשומות או שירותים כאמור".

אתי בנדלר: לכך יווסף בסוף: "שר התעשייה והמסחר, בהתייעצות עם שר העבודה והרווחה, רשאי לקבוע כי הוראות סעיף 3(1)" ---

אבשלום וילן: "שר העבודה והרווחה בהתייעצות עם שר התעשייה והמסחר", כי חוק האגודות השיתופיות נמצא בסמכות שר העבודה והרווחה.

אברהם פורז: בסדר.

ניבה לבנת: אני חייבת לציין, אני באמת לא מכירה את סדר יומו של שר העבודה והרווחה אבל אם אתם דואגים שתישאר סמכות לממונה על הגבלים עסקיים אני לא יודעת אם זאת תהיה התוצאה בסופו של יום.

אתי בנדלר: ברור שהנוסח הזה לא יהיה הנוסח שיגיע לקריאה שנייה ושלישית.

אתי בנדלר: מטרת התוספת היא לעגן איזה נקודת אחיזה כדי לדון בזה אחרי הקריאה הראשונה בלי שתתקבל טענת נושא חדש.

אתי בנדלר: ובכן נאמר: "השר, בהתייעצות עם שר התעשייה והמסחר, רשאי לקבוע כי הוראות סעיף 3(1) לחוק ההגבלים העסקיים לא יחולו על רכישה של תשומות או שירותים כאמור על ידי אגודה".

אברהם פורז: האם נמצא כאן נציג משרד האוצר?

אברהם פורז: האם יש עלות לחוק?

אסי מסינג: אין לו עלות.

אברהם פורז: גם לדעת המציע אין עלות, גם לדעת נציג האוצר אין עלות.

אברהם פורז: לפיכך אנחנו מעבירים את הצעת חוק לתיקון פקודת האגודות השיתופיות (ייצור ואספקת תוצרת חקלאית), התשס"ב-2002 לקריאה ראשונה.

אברהם פורז: אנחנו מאוד מודים לכם.